PMIndiaData/PMIndiaSum huggingface dataset:
પ્રધાનમંત્રી શ્રી 7 લોક કલ્યાણ માર્ગ ખાતે શિવગીરી યાત્રાધામની 90મી વર્ષગાંઠ અને બ્રહ્મ વિદ્યાલયની સુવર્ણ જયંતિના વર્ષભર ચાલનારી સંયુક્ત ઉજવણીના ઉદ્ઘાટન સમારોહમાં ભાગ લેશે

પ્રધાનમંત્રી શ્રી નરેન્દ્ર મોદી 26મી એપ્રિલ, 2022ના રોજ સવારે 10:30 વાગ્યે 7 લોક કલ્યાણ માર્ગ ખાતે શિવગીરી યાત્રાધામની 90મી વર્ષગાંઠ અને બ્રહ્મ વિદ્યાલયની સુવર્ણ જયંતિની વર્ષભરની સંયુક્ત ઉજવણીના ઉદ્ઘાટન સમારોહમાં ભાગ લેશે. તેઓ વર્ષ લાંબી સંયુક્ત ઉજવણી માટે લોગો પણ લોન્ચ કરશે. શિવગીરી યાત્રાધામ અને બ્રહ્મ વિદ્યાલય બંને મહાન સમાજ સુધારક શ્રી નારાયણ ગુરુના આશીર્વાદ અને માર્ગદર્શનથી શરૂ થયા હતા. શિવગિરી તીર્થયાત્રા દર વર્ષે 30 ડિસેમ્બરથી 1 જાન્યુઆરી સુધી ત્રણ દિવસ માટે શિવગિરી, તિરુવનંતપુરમ ખાતે યોજાય છે. શ્રી નારાયણ ગુરુના મતે, તીર્થયાત્રાનો ઉદ્દેશ્ય લોકોમાં વ્યાપક જ્ઞાનનું નિર્માણ કરવાનો અને તેમના સર્વાંગી વિકાસ અને સમૃદ્ધિમાં મદદરૂપ થાય એ માટેનો હોવો જોઈએ. તીર્થયાત્રા, તેથી, આઠ વિષયો પર ધ્યાન કેન્દ્રિત કરે છે જેમ કે શિક્ષણ, સ્વચ્છતા, ધર્મનિષ્ઠા, હસ્તકલા, વેપાર અને વાણિજ્ય, કૃષિ, વિજ્ઞાન અને તકનીક અને સંગઠિત પ્રયાસ. 1933માં મુઠ્ઠીભર ભક્તો સાથે આ યાત્રા શરૂ થઈ હતી પરંતુ હવે તે દક્ષિણ ભારતમાં મુખ્ય ઘટનાઓમાંની એક બની ગઈ છે. દર વર્ષે, જાતિ, સંપ્રદાય, ધર્મ અને ભાષાને ધ્યાનમાં લીધા વિના વિશ્વભરમાંથી લાખો શ્રદ્ધાળુઓ યાત્રામાં ભાગ લેવા માટે શિવગીરીની મુલાકાત લે છે. શ્રી નારાયણ ગુરુએ તમામ ધર્મોના સિદ્ધાંતોને સમાનતા અને સમાન આદર સાથે શીખવવા માટે એક સ્થળની પણ કલ્પના કરી હતી. આ દ્રષ્ટિને સાકાર કરવા માટે શિવગીરીની બ્રહ્મ વિદ્યાલયની સ્થાપના કરવામાં આવી હતી. બ્રહ્મ વિદ્યાલય શ્રી નારાયણ ગુરુની કૃતિઓ અને વિશ્વના તમામ મહત્વપૂર્ણ ધર્મોના ગ્રંથો સહિત ભારતીય તત્વજ્ઞાન પર 7-વર્ષનો અભ્યાસક્રમ પ્રદાન કરે છે.
બ્રિટીશ સાંસદોના પ્રતિનિધિમંડળે પ્રધાનમંત્રીની મુલાકાત લીધી

બ્રિટનના આઠ સાંસદોનું પ્રતિનિધિમંડળ આજે પ્રધાનમંત્રી શ્રી નરેન્દ્ર મોદીને મળ્યું હતું. પ્રધાનમંત્રીએ જણાવ્યું હતું કે, ભારત અને બ્રિટન વચ્ચેના સંબંધો બંને દેશોમાં દ્વિપક્ષીય સમર્થનથી મજબૂત થયા છે. તેમણે બંને દેશોના સાંસદો વચ્ચે આદાનપ્રદાન વધારવા અપીલ કરી હતી. આ પ્રસંગે પ્રધાનમંત્રીએ નવેમ્બર, 2015માં તેમની બ્રિટનની મુલાકાત અને નવેમ્બર, 2016માં બ્રિટનના પ્રધાનમંત્રી થેરેસા મેની ભારતની મુલાકાતને યાદ કરી હતી. પ્રધાનમંત્રીએ વર્ષ 2017ની ‘ઇન્ડિયા-યુકે યર ઓફ કલ્ચર’ તરીકેની ઉજવણીને આવકારી હતી. પ્રધાનમંત્રીએ એવું પણ જણાવ્યું હતું કે, ભારત અને બ્રિટન આતંકવાદ સામેની વૈશ્વિક લડાઈમાં સ્વાભાવિક ભાગીદારો છે તથા તેમણે સાંસદોને આતંકવાદ, કટ્ટરવાદ અને રૂઢિચુસ્તતા સામે તેમનો અવાજ સંયુક્તપણે ઊઠાવવાનું ચાલુ રાખવા વિનંતી કરી હતી.
પ્રધાનમંત્રીએ કર્ણાટક રાજ્યોત્સવ પર કર્ણાટકના લોકોને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ કર્ણાટક રાજ્યોત્સવ નિમિત્તે કર્ણાટકની જનતાને શુભેચ્છા પાઠવી છે. એક ટ્વિટમાં, પ્રધાનમંત્રીએ કહ્યું; "કર્ણાટક રાજ્યોત્સવના વિશેષ અવસર પર શુભકામનાઓ. કર્ણાટક તેના લોકોના નવીન ઉત્સાહને કારણે એક વિશેષ છાપ ધરાવે છે. રાજ્ય ઉત્કૃષ્ટ સંશોધન અને સાહસમાં મોખરે છે. આગામી સમયમાં કર્ણાટક સફળતાની નવી ઊંચાઈઓ સર કરે. "
કેન્દ્રીય મંત્રીમંડળે આંધ્રપ્રદેશમાં કેન્દ્રીય વિશ્વવિદ્યાલયની સ્થાપનાને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં મળેલા કેન્દ્રીય મંત્રીમંડળે આંધ્રપ્રદેશમાં અનંતપુર જિલ્લા સ્થિત જનથાલુરૂ ગામમાં ‘આંધ્રપ્રદેશના કેન્દ્રીય વિશ્વવિદ્યાલયની સ્થાપના માટે સૈદ્ધાંતિક મંજૂરી આપી દીધી છે. આ યુનિવર્સિટીની સ્થાપના માટે પ્રથમ તબક્કાના ખર્ચ પેટે રૂ. 450 કરોડ મંજૂર કરવામાં આવ્યા છે. મંત્રીમંડળે કેન્દ્રીય વિશ્વવિદ્યાલય અધિનિયમ 2009માં સુધારો ન થાય ત્યાં સુધી, તેને કાયદાકીય દરજ્જો આપવા માટે પ્રારંભિક રૂપે સોસાયટી નોંધણી અધિનિયમ, 1860 અંતર્ગત એક સમિતિની રચના કરી અસ્થાયી કેમ્પસમાં કેન્દ્રીય વિશ્વવિદ્યાલયના સંચાલનના પ્રસ્તાવને મંજૂરી આપી દીધી છે. શૈક્ષણિક વર્ષ 2018-19થી શૈક્ષણિક પ્રવૃત્તિઓના પ્રારંભને સક્ષમ કરવા માટે કેન્દ્રીય વિશ્વવિદ્યાલયને જ્યાં સુધી તેનું સંચાલિત માળખું તૈયાર ન થાય ત્યાં સુધી હાલના કેન્દ્રીય વિશ્વવિદ્યાલય દ્વારા સંચાલિત કરવામાં આવશે. આ મંજૂરીથી ઉચ્ચ શિક્ષણની ગુણવત્તા અને વ્યાપમાં વધારો થશે તેમજ શૈક્ષણિક સુવિધાઓમાં પ્રાદેશિક અસંતુલનને ઘટાડવામાં મદદ મળશે અને આંધ્રપ્રદેશ પુનર્ગઠન અધિનિયમ, 2014ને પ્રભાવી બનાવવામાં મદદ મળશે.
પ્રધાનમંત્રીને મુસ્લિમ ઉલેમાઓ, બૌદ્ધિકો અને શિક્ષણવિદોનું પ્રતિનિધિમંડળ મળ્યું

આજે પ્રધાનમંત્રી નરેન્દ્ર મોદીને મુસ્લિમ ઉલેમાઓ, બૌદ્ધિકો, શિક્ષણવિદો અને અન્ય પ્રસિદ્ધ લોકોનું પ્રતિનિધિમંડળ મળ્યું હતું. આ પ્રતિનિધિમંડળે પ્રધાનમંત્રીને કેન્દ્ર સરકારે સર્વસમાવેશક વૃદ્ધિ, સામાજિક-આર્થિક અને લઘુમતી સહિત સમાજના તમામ વર્ગોના શૈક્ષણિક ઉત્થાન માટે લીધેલા પગલા પર અભિનંદન આપ્યા હતા. આ પ્રતિનિધિમંડળે સાઉદી સરકારના ભારતમાંથી હજ યાત્રાળુઓ (હાજી)ની સંખ્યા વધારવાના નિર્ણયની પ્રશંસા કરી હતી અને આ નિર્ણય લેવામાં સફળ પ્રયાસો કરવા બદલ પ્રધાનમંત્રીનો આભાર માન્યો હતો. પ્રતિનિધિમંડળના તમામ સભ્યોએ પ્રધાનમંત્રી દ્વારા ભ્રષ્ટાચાર અને કાળા નાણાં સામે શરૂ કરાયેલા અભિયાનની પ્રશંસા કરી હતી. પ્રતિનિધિમંડળ સંમત થયું હતું કે, ભ્રષ્ટાચાર સામેની લડાઈથી લઘુમતી સમુદાય સહિત સમાજના ગરીબ લોકોને ફાયદો થશે. પ્રતિનિધિમંડળે પ્રધાનમંત્રીને સમગ્ર વિશ્વના દેશો સાથે સંબંધોને મજબૂત કરવાના પ્રયાસો બદલ અભિનંદન આપ્યા હતા અને જણાવ્યું હતું કે, અત્યારે વિશ્વના દરેક ખૂણામાં વસતો દરેક ભારતીય ગર્વ અનુભવે છે. પ્રતિનિધિમંડળના સભ્યોએ સ્વચ્છ ભારત અભિયાનને આગળ વધારવા માટે પણ પ્રધાનમંત્રીના પ્રયાસોને બિરદાવ્યા હતા. પ્રધાનમંત્રીએ જણાવ્યું હતું કે, ભારતમાં યુવાનો સફળતાપૂર્વક કટ્ટરતાનો વિરોધ કરી રહ્યા છે, જેના કારણે અત્યારે દુનિયાના કેટલાક વિસ્તારોમાં અશાંતિ અને અરાજકતા પ્રવર્તે છે. તેમણે જણાવ્યું હતું કે, આ માટેનો શ્રેય આપણા લોકોના લાંબા, સહિયારા વારસાને જાય છે. પ્રધાનમંત્રીએ ઉમેર્યું હતું કે, હવે આ વારસાને આગળ વધારવાની જવાબદારી આપણા બધાની સહિયારી છે. તેમણે કહ્યું હતું કે, ભારતમાં સંસ્કૃતિ, પરંપરાઓ અને સામાજિક તાણાવાણા ક્યારેય આતંકવાદીઓ, કે તેમના સ્પોન્સર્સના મનસૂબા પાર પાડવા નહીં દે. પ્રધાનમંત્રીએ શિક્ષણ અને કૌશલ્ય વિકાસના મહત્વ પર ભાર મૂક્યો હતો, જે લાભદાયક રોજગારી અને ગરીબીમાંથી ઉત્થાનની ચાવી છે. સાઉદી અરેબિયાની સરકારે ભારત માટે હાજીઓની સંખ્યામાં વધારો કરવાનો નિર્ણય લીધો છે, જેને પ્રધાનમંત્રીએ આવકાર આપ્યો હતો. તેમણે ભારપૂર્વક કહ્યું હતું કે, આ નિર્ણય માટે ભારતીય મુસ્લિમોની વિદેશમાં હકારાત્મક છબી જવાબદાર છે. પ્રતિનિધિમંડળના સભ્યોમાં ઇમામ ઉમેર અહમદ ઇલ્યાસી (ભારતના મુખ્ય ઇમામ, ઓલ ઇન્ડિયા ઓર્ગેનાઇઝેશન ઓફ ઇમામ્સ ઓફ મોસ્ક્સ); લેફ્ટનન્ટ જનરલ (નિવૃત્ત) ઝમીરુદ્દીન શાહ (વાઇસ-ચાન્સેલર, અલીગઢ મુસ્લિમ યુનિવર્સિટી); એમ વાય ઇકાબલ (ભૂતપૂર્વ ન્યાયાધિશ, સુપ્રીમ કોર્ટ); તલત અહમદ (વાઇસ ચાન્સલર, જામિયા મિલિયા ઇસ્લામિયા) અને શાહિદ સિદ્દિકી (ઉર્દૂ પત્રકાર)નો સમાવેશ થાય છે. લઘુમતી બાબતો (સ્વતંત્ર હવાલો) અને સંસદીય બાબતોના રાજ્ય કક્ષાના કેન્દ્રીય મંત્રી શ્રી મુખ્તાર અબ્બાસ નકવી અને રાજ્ય કક્ષાના કેન્દ્રીય વિદેશ મંત્રી શ્રી એમ જે અકબર પણ આ પ્રસંગે ઉપસ્થિત હતા.
પ્રધાનમંત્રીએ અમેરિકાનાં સીઇઓ સાથે આદાનપ્રદાન કર્યું

પ્રધાનમંત્રી શ્રી નરેન્દ્ર મોદી આજે વોશિંગ્ટન ડીસીમાં રાઉન્ડટેબલ બેઠકમાં અમેરિકાનાં ટોચનાં 20 સીઇઓને મળ્યાં હતાં તથા તેમની સાથે આદાનપ્રદાન કર્યું હતું. પ્રધાનમંત્રીએ સીઇઓને આવકારતાં જણાવ્યું હતું કે, સમગ્ર દુનિયાની નજર ભારતનાં અર્થતંત્ર પર કેન્દ્રિત છે. તેમણે કહ્યું હતું કે, ભારતીય અર્થતંત્રમાં જગતને રસ વધવાનાં મુખ્ય પરિબળોમાં બે પરિબળો અતિ મહત્ત્વપૂર્ણ છે – એક, ભારતની યુવા વસતિ અને બે, મધ્યમ વર્ગમાં વૃદ્ધિ. ભારતીય અર્થતંત્રમાં ઉત્પાદન, વેપાર અને વાણિજ્ય તથા લોકો વચ્ચે સંપર્કો જેવા ક્ષેત્રોમાં રસ વધ્યો છે. તેમણે કહ્યું હતું કે, છેલ્લાં ત્રણ વર્ષમાં ભારતમાં કેન્દ્ર સરકારે લોકોનાં જીવનની ગુણવત્તા સુધારવા ધ્યાન કેન્દ્રિત કર્યું છે. પ્રધાનમંત્રીએ જણાવ્યું હતું કે, આ માટે વૈશ્વિક ભાગીદારીની જરૂર છે. તેમણે ઉમેર્યું હતું કે, ભારતમાં કેન્દ્ર સરકાર આ ભાગીદારી વધારવા લઘુતમ સરકાર, મહત્તમ શાસન જેવા સિદ્ધાંતો પર કામ કરે છે. પ્રધાનમંત્રીએ તાજેતરનાં સુધારણા વિશે પણ જાણકારી આપી હતી. તેમણે કહ્યું હતું કે, કેન્દ્ર સરકારે એકલા હાથે 7000 સુધારા હાથ ધર્યા છે. તેમણે જણાવ્યું હતું કે, આ ભારતની વૈશ્વિક માપદંડો સ્થાપિત કરવાની આતુરતા સૂચવે છે. તેમણે ઉલ્લેખ કર્યો હતો કે, સરકાર કાર્યદક્ષતા, પારદર્શકતા, વૃદ્ધિ અને તમામ માટે લાભ પર ભાર મૂકી રહી છે. પ્રધાનમંત્રીએ જીએસટી પર કહ્યું હતું કે, વર્ષોનાં પ્રયાસ પછી જીએસટીએ હવે વાસ્તવિક સ્વરૂપ ધારણ કર્યું છે. તેમણે ઉમેર્યું હતું કે, જીએસટીનો અમલ જટિલ કામગીરી છે, જે ભવિષ્યમાં અભ્યાસનો વિષય બની શકે છે. તેમણે કહ્યું હતું કે, આ ભારતની મોટાં નિર્ણયો લેવાની અને તેનો સરળતાપૂર્વક અમલ કરવાની ક્ષમતા સૂચવે છે. સીઇઓએ પ્રધાનમંત્રીની નીતિગત પહેલો અને તાજેતરમાં વેપારવાણિજ્ય સરળ કરાવવા કરેલી કામગીરીની પ્રશંસા કરી હતી. ડિજિટલ ઇન્ડિયા, મેક ઇન ઇન્ડિયા, સ્કિલ ડેવપમેન્ટ, વિમુદ્રીકરણ અને અક્ષય ઊર્જા પર ભાર જેવી પહેલોને વિવિધ સીઇઓએ બિરદાવી હતી. કેટલાંક સીઇઓએ સ્કિલ ડેવલપમેન્ટ અને શૈક્ષણિક પહેલોમાં ભાગીદાર બનવાની ઇચ્છા દર્શાવી હતી. તેમણે ભારતમાં તેમની કંપનીઓ દ્વારા હાથ ધરવામાં આવેલી સામાજિક વિકાસની પહેલોનો ઉલ્લેખ પણ કર્યો હતો, જેમ કે મહિલા સશક્તિકરણ, ડિજિટલ ટેકનોલોજી, શૈક્ષણિક અને ફૂડ પ્રોસેસિંગ. માળખાગત વિકાસ, સંરક્ષણ ઉત્પાદન અને ઊર્જા સુરક્ષા જેવા વિષયોની ચર્ચા પણ થઈ હતી. આ કાર્યક્રમનાં અંતે પ્રધાનમંત્રીએ સીઇઓનો તેમનાં અવલોકનો બદલ આભાર માન્યો હતો. પ્રધાનમંત્રી આવતીકાલે રાષ્ટ્રપ્રમુખ ટ્રમ્પને મળશે. તેને ધ્યાનમાં રાખીને પ્રધાનમંત્રીએ જણાવ્યું હતું કે, ભારત અને અમેરિકા સહિયારા મૂલ્યો ધરાવે છે. તેમણે કહ્યું હતું કે, જો અમેરિકા મજબૂત થશે, તો સ્વાભાવિક રીતે તેનો લાભ ભારતને થશે. તેમણે એવું પણ ઉમેર્યું હતું કે, દુનિયા માટે મજબૂત અમેરિકા જરૂરી છે તેવું ભારત દ્રઢપણે માને છે. તેમણે મહિલા સશક્તિકરણ, અક્ષય ઊર્જા, સ્ટાર્ટઅપ્સ અને નવીનતા જેવા ક્ષેત્રોમાં સીઇઓને વધારે ધ્યાન કેન્દ્રિત કરવા અપીલ કરી હતી. તેમણે શાળામાં અભ્યાસ કરતી કન્યાઓની જરૂરિયાતો સાથે સાફસફાઈની પદ્ધતિઓ, ઉત્પાદનો અને ટેકનોલોજીને જોડવાનું સૂચન કર્યું હતું. તેમણે ભાર મૂક્યો હતો કે, તેમને સૌથી વધુ રસ ભારતમાં જીવનની ગુણવત્તા વધારવામાં છે.
કેબિનેટે બોર્ડર સીક્યોરિટી ફોર્સના ગ્રૂપ ‘એ’ એક્ઝિક્યુટિવ ઓફિસર્સની કેડર સમીક્ષાને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં યોજાયેલી કેન્દ્રીય મંત્રીમંડળની બેઠકે બીએસએફના ગ્રૂપ ‘એ’એક્ઝિક્યુટિવ અધિકારીઓની કેડર સમીક્ષાને માન્યતા આપી છે, જે બીએસએફની કાર્યકારી અને વહીવટી ક્ષમતાઓ વધારવા આસિસ્ટન્ટ કમાન્ડન્ટથી એડિશનલ ડીજી રેન્ક સુધીની વિવિધ નવી 74 પદો ઊભા કરશે. ગ્રૂપ ‘એ’ના વર્તમાન માળખામાં પોસ્ટ 4109થી વધારીને 4183 કરશે, જે નીચે મુજબ છેઃ 1. એડિશનલ ડીજીની એક પોસ્ટમાં વધારો (એચએજી લેવલ). 2. ઇન્સ્પેક્ટર જનરલના 19 પોસ્ટમાં ચોખ્ખો વધારો (એસએજી લેવલ). 3. ડીઆઇજી/કમાન્ડન્ટ/21સીના 370 પોસ્ટમાં ચોખ્ખો વધારો (જેએજી લેવલ). 4. આસિસ્ટન્ટ કમાન્ડન્ટની 14 પોસ્ટમાં ચોખ્ખો વધારો (જેટીએસ લેવલ). 5. ડેપ્યુટી કમાન્ડન્ટના 330 પોસ્ટમાં ચોખ્ખો ઘટાડો (એસટીએસ લેવલ). પૃષ્ઠભૂમિ: બીએસએફ સરહદનું સંરક્ષણ કરતું સૌથી મોટું દળ છે, જેની સ્થાપના 1965માં થઈ હતી. અત્યારે આ દળમાં 186 બટાલિયનો અને 2,57,025 જવાનો છે (જેમાં 03 એનડીઆરએફ બટાલિયન સામેલ છે). તેમાંથી એક્ઝિક્યુટિવ ગ્રૂપ‘એ’ કેડરે 4065 અધિકારીઓ (4019 જેમાં આઇપીએ ક્વોટા સામેલ છે)ની મંજૂરી આપી છે. તેમાંથી 90 ટકા ટુકડીઓ ભારત-પાકિસ્તાન સરહદે, ભારત-બાંગ્લાદેશ સરહદે (ઉત્તર પૂર્વ સહિત) અને લેફ્ટ વિંગ એક્સ્ટ્રેમિઝમ (એલડબલ્યુઇ) રાજ્યોમાં ગોઠવવામાં આવી છે. સેવાની અંતિમ કેડર સમીક્ષા 1990માં હાથ ધરવામાં આવી હતી.
પ્રધાનમંત્રીએ મહારાષ્ટ્રમાં યવતમાલની મુલાકાત લીધી, કહ્યું 2022 સુધીમાં દરેક માટે ઘરનું લક્ષ્ય સિદ્ધ થશે

પ્રધાનમંત્રી શ્રી નરેન્દ્ર મોદીએ આજે મહારાષ્ટ્રમાં યવતમાલની મુલાકાત લીધી હતી. તેમણે આજે રાજ્યમાં વિવિધ પરિયોજનાઓનું અનાવરણ કર્યું હતું. આ પ્રસંગે કેન્દ્રીય મંત્રી શ્રી નીતિન ગડકરી અને મહારાષ્ટ્રના મુખ્યમંત્રી શ્રી દેવેન્દ્ર ફડનવીસ પણ ઉપસ્થિત રહ્યા હતા. પ્રધાનમંત્રીએ, પ્રધાનમંત્રી આવાસ યોજના (પીએમએવાય)ના કેટલાક પસંદ કરાયેલા લાભાર્થીઓને ઘરની ચાવીઓ સુપરત કરી હતી. તેમણે જણાવ્યું હતું કે “પીએમએવાય હેઠળ યવતમાલમાં આશરે 14,500 નવા આવાસોનું નિર્માણ કરવામાં આવ્યું છે. આપણે વર્ષ 2022 સુધીમાં સૌના માટે આવાસનું લક્ષ્ય સિદ્ધ કરીશું. આ મજબૂત આવાસો ત્યાં વસનારા લોકોના મજબૂત સપનાઓનો માર્ગ પ્રશસ્ત કરશે.” પ્રધાનમંત્રીએ જણાવ્યું હતું કે “યવતમાલ ખાતે યોજાયેલો આ કાર્યક્રમ વિકાસની પંચધારામાં બાળકો માટે શિક્ષણ, યુવાનો માટે રોજગારી, વરિષ્ઠ નાગરિકો માટે દવાઓ, ખેડૂતો માટે સિંચાઈ અને જાહેર ફરિયાદોનું નિવારણ જેવી બાબતોનો સમાવેશ થાય છે.” પ્રધાનમંત્રીએ રૂ. 500 કરોડની માર્ગ પરિયોજનાનો શિલાન્યાસ પણ કર્યો હતો. તેમણે હમસફર અજની(નાગપુર)- પૂણે ટ્રેનને વીડિયો લીંક મારફતે લીલી ઝંડી દર્શાવી હતી. તેમણે ભારપૂર્વક જણાવ્યું હતું કે કનેક્ટિવિટી વિકાસની ચાવી છે અને માર્ગ તથા રેલવે પરિયોજના યવતમાલ અને આસપાસના વિસ્તારોના વિકાસમાં સહાયરૂપ બનશે. જાહેરસભાને સંબોધન કરતા પ્રધાનમંત્રીએ જણાવ્યું હતું કે, “આપણે પુલવામા હુમલા બાબતે ઊંડા દુઃખ અને રોષની લાગણી અનુભવીએ છીએ. મહારાષ્ટ્રના બે બહાદૂર દિકરાઓએ પણ રાષ્ટ્ર માટે પોતાની જીવનનું બલિદાન આપ્યું છે. આપણી સંવેદના દુઃખી પરિવારોની સાથે છે. તેમનું બલિદાન એળે જવાનું નથી. આપણે સુરક્ષાદળોને જવાબી કાર્યવાહી હાથધરવા માટે સમય, સ્થળ અને પદ્ધતિ નક્કી કરવા માટે છૂટો દોર આપી દીધો છે. આપણે આપણા આ બહાદૂર જવાનોના બલિદાનને કારણે વિકસીત રાષ્ટ્ર તરીકેના સપનાં સાકાર કરી શકીશું.” પ્રધાનમંત્રીએ જણાવ્યું હતું કે “સિકલસેલ રોગ અંગે સંશોધન હાથ ધરવા માટે ચંદ્રપુર ખાતે એક સંશોધન કેન્દ્રનું નિર્માણ કરવામાં આવશે.” આ પ્રસંગે પ્રધાનમંત્રીએ સહસ્ત્રકુંડ એકલવ્ય આદર્શ નિવાસી શાળાનું ઉદઘાટન કર્યું હતું. આ શાળાનું સંકુલ 15 એકર વિસ્તારમાં પથરાયેલું છે. તેમણે એવી આશા વ્યક્ત કરી હતી કે આ શાળા આદિવાસી બાળકોની આકાંક્ષાઓને પરિપૂર્ણ કરશે. આ શાળાનું આદિવાસી વિસ્તારોમાં 1000 એકલવ્ય આદર્શ નિવાસી શાળા સ્થાપવાના ભાગરૂપે નિર્માણ કરવામાં આવ્યું છે. પ્રધાનમંત્રીએ જણાવ્યું હતું કે આપણે જનધનથી વનધન સુધી આદિવાસીઓનો સંપૂર્ણ વિકાસ કરવા માટે વિશેષ કટિબદ્ધ છીએ. જનધન યોજનાએ ગરીબ લોકોને નાણાકીય સમાવેશીતામાં સહાય કરી છે, જ્યારે વનધન ગૌણ વન્ય પેદાશો મારફતે ગરીબ લોકોને વધારાની આવક મેળવવામાં સહાયરૂપ બની રહી છે. આપણે ગૌણ વન્ય પેદાશમાં મૂલ્યવૃદ્ધિ માટે વનધન કેન્દ્રો સ્થાપી રહ્યા છીએ, જેથી આદિવાસીઓને તેમની પેદાશોના વધુ સારી કિંમત મળી રહે. આપણે વાંસને વૃક્ષ તરીકે વિમૂક્ત કર્યા છે, જેથી આદિવાસીઓ વાંસ અને તેની પેદાશોમાંથી આવક મેળવી શકે. આપણી આઝાદીની લડતમાં આદિવાસી નાયકોના બલિદાનને યાદ કરતા પ્રધાનમંત્રીએ જણાવ્યું હતું કે આપણે તેમની સ્મૃતિને દેશભરમાં સંગ્રહાલયો અને સ્મારકો મારફતે જાળવી રાખીશું.
ગોવા રોજગાર મેળામાં પ્રધાનમંત્રીના સંબોધનનો મૂળપાઠ

નમસ્તે. આજે ગોવા સરકારે યુવાનોને રોજગાર આપવાની દિશામાં એક મહત્વપૂર્ણ પગલું ભર્યું છે. ગોવા સરકારના વિવિધ વિભાગોમાં આજે ઘણા યુવાનોને સામૂહિક નિમણૂક પત્રો આપવામાં આવશે. નિમણૂક પત્રો મેળવનાર તમામ યુવાનો અને તેમના વાલીઓને ખૂબ ખૂબ અભિનંદન. મને કહેવામાં આવ્યું છે કે આગામી કેટલાક મહિનામાં ગોવા પોલીસ સહિત અન્ય વિભાગોમાં ભરતી થશે. આનાથી ગોવા પોલીસ વધુ મજબૂત બનશે અને નાગરિકો, ખાસ કરીને પ્રવાસીઓની સુરક્ષાના ક્ષેત્રમાં મોટી સગવડતા વધશે. સાથીઓ, છેલ્લા કેટલાક અઠવાડિયાથી દેશના વિવિધ રાજ્યોમાં રોજગાર મેળાઓનું સતત આયોજન કરવામાં આવી રહ્યું છે. કેન્દ્ર સરકાર પણ રોજગાર મેળા દ્વારા ભારત સરકારમાં દર મહિને હજારો યુવાનોને નોકરીઓ આપી રહી છે. મને ખુશી છે કે જ્યાં પણ ભાજપની સરકારો છે, ડબલ એન્જિનની સરકાર છે ત્યાં રાજ્ય સરકારો પણ પોતાના સ્તરે આવા રોજગાર મેળાઓનું આયોજન કરી રહી છે. સાથીઓ, છેલ્લા 8 વર્ષમાં કેન્દ્ર સરકારે ગોવાના વિકાસ માટે હજારો કરોડ રૂપિયાનું રોકાણ કર્યું છે. મોપા ખાતે લગભગ 3000 કરોડ રૂપિયાના ખર્ચે બનેલા નવા એરપોર્ટનું પણ ટૂંક સમયમાં ઉદ્ઘાટન થવા જઈ રહ્યું છે. આ એરપોર્ટના નિર્માણ સાથે જોડાયેલા કામોમાં ગોવાના હજારો લોકોને રોજગાર મળ્યા છે. એ જ રીતે, આજે ગોવામાં ચાલી રહેલા કનેક્ટિવિટી પ્રોજેક્ટ્સ અને ઇન્ફ્રાસ્ટ્રક્ચર પ્રોજેક્ટ્સે પણ ગોવાના યુવાનોને રોજગારીની તકો પૂરી પાડી છે. સ્વયંપૂર્ણ ગોવાનું વિઝન ગોવામાં પાયાની સુવિધાઓ તેમજ રાજ્યમાં ઈન્ફ્રાસ્ટ્રક્ચરમાં સુધારો કરવાનું છે. ગોવા ટુરિઝમ માસ્ટર પ્લાન અને પોલિસી દ્વારા રાજ્ય સરકારે ગોવાના વિકાસ માટે એક નવી બ્લુ પ્રિન્ટ પણ તૈયાર કરી છે. જેના કારણે પ્રવાસન ક્ષેત્રે રોકાણ અને મોટી સંખ્યામાં રોજગારી વધારવા માટે નવી શક્યતાઓ ઊભી થઈ છે. સાથીઓ, ગોવાના ગ્રામીણ વિસ્તારોને આર્થિક મજબૂતી આપવા અને પરંપરાગત ખેતીમાં રોજગાર વધારવા માટે પણ પગલાં લેવામાં આવી રહ્યા છે. ડાંગર, ફ્રુટ પ્રોસેસિંગ, નાળિયેર, શણ અને મસાલાનું ઉત્પાદન કરતા ખેડૂતોને સ્વ-સહાય જૂથો સાથે જોડવામાં આવી રહ્યા છે. આ તમામ પ્રયાસો ગોવામાં રોજગાર અને સ્વ-રોજગાર માટે ઘણી નવી તકો ઊભી કરી રહ્યા છે. સાથીઓ, આજે, હું ગોવામાં નિમણૂક પત્રો મેળવનારા યુવાનોને એક વધુ વાત કહેવા માંગુ છું. હવે તમારા જીવનના સૌથી મહત્વપૂર્ણ 25 વર્ષ હવે શરૂ થવા જઈ રહ્યા છે. હવે તમારી પાસે ગોવાના વિકાસની સાથે 2047ના ન્યૂ ઈન્ડિયાનું લક્ષ્ય છે. તમારે ગોવાના વિકાસની સાથે સાથે દેશના વિકાસ માટે પણ કામ કરવું પડશે. મને ખાતરી છે કે તમે બધા તમારી ફરજના માર્ગ પર સંપૂર્ણ નિષ્ઠા અને તત્પરતાથી ચાલતા રહેશો. ફરી એકવાર આપ સૌને ખૂબ ખૂબ અભિનંદન અને શુભેચ્છાઓ. આભાર.
પ્રધાનમંત્રી શ્રીએ  સોમનાથ ટ્રસ્ટની બેઠકમાં હાજરી આપી

સોમનાથ ટ્રસ્ટના બોર્ડ ઓફ ટ્રસ્ટીસની બેઠક આજે દિલ્હીમાં પ્રધાનમંત્રીશ્રીના નિવાસ સ્થાને યોજાઈ હતી. ટ્રસ્ટના ચેરમેન શ્રી કેશુભાઈની તબિયત સારી નહીં હોવાને કારણે બેઠકમાં હાજરી આપી શક્યા નહતા. શ્રી એલ. કે અડવાણીએ બેઠકનું અધ્યક્ષ સ્થાન સંભાળ્યું હતું. પ્રધાનમંત્રી શ્રી નરેન્દ્ર મોદી, શ્રી હર્ષવર્ધન નેવટીયા, શ્રી પી. કે. લહેરી અને શ્રી જે.ડી પરમારે પણ ટ્રસ્ટીઓ તરીકે બેઠકમાં હાજરી આપી હતી. નવા નિમાયેલા ટ્રસ્ટી શ્રી અમિતભાઈ શાહને બોર્ડ દ્વારા આવકાર આપવામાં આવ્યો હતો. ટ્રસ્ટીઓએ સ્વાગત કર્યું હતું. પ્રધાનમંત્રીશ્રી એ સોમનાથ મંદિરને એક પૌરાણિક યાત્રા ધામની સાથે સાથે પ્રવાસનના સ્થળ તરીકે વિકસાવવાની જરૂરિયાત ભારપૂર્વક જણાવી હતી. ટ્રસ્ટ દ્વારા સોમનાથ ખાતે ભક્તોની સતત વધતી જતી સંખ્યાની સમિક્ષા કરવામાં આવી હતી. ટ્રસ્ટીઓએ જણાવ્યું કેમાં યાત્રીઓની સંખ્યા એક કરોડનો આંક વટાવી જવામાં છે. આથી સમગ્રલક્ષી વિકાસ માટે અદ્યતન માળખાગત સુવિધાઓ સ્થાપવાની જરૂરિયાત દર્શાવાઈ હતી. સોશિયલ મીડિયા ઉપર સોમનાથના 20 લાખથી વધુ ફોલોઅર્સ છે. પ્રધનમંત્રીશ્રી એ જણાવ્યું કે આ વિસ્તારમાં કરાયેલા ખોદકામોમાં કેટલીક ખૂટતી ઐતિહાસિક કડીઓ મળી આવી છે. તેમણે કહ્યું કે હાઈ-ટેક મરીન આકર્ષણો અને વર્ચ્યુઅલ રિયાલીટી શોને ભવિષ્યના આયોજનમાં આવરી લેવા જોઈએ. તેમણે મહત્તમ વિસ્તારને સીસીટીવીના સર્વેલન્સ નેટવર્ક હેઠળ આવરી લેવાનું સૂચન કર્યું હતું. સોમનાથ ટ્રસ્ટે અંદાજે 6 કી.ગ્રામ સોનું ભારત સરકારની ગોલ્ડ મોનેટાઈઝેશન સ્કીમમાં મુકવાનો નિર્ણય કર્યો છે.
મંત્રીમંડળે આંધ્રપ્રદેશમાં કેન્દ્રીય જનજાતિય વિશ્વવિદ્યાલયની સ્થાપના માટે કેન્દ્રીય વિશ્વવિદ્યાલય ધારા, 2009માં સંશોધનને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે આંધ્રપ્રદેશમાં કેન્દ્રીય જનજાતિય વિશ્વવિદ્યાલયની સ્થાપનાને મંજૂરી આપી દીધી છે. ‘આંધ્રપ્રદેશ કેન્દ્રીય જનજાતિય વિશ્વવિદ્યાલય’ની સ્થાપના વિજયનગરમ જિલ્લાનાં રેલ્લી ગામમાં થશે, જેનો ઉલ્લેખ આંધ્રપ્રદેશ પુનર્ગઠન કાયદા, 2014 (2014નો નંબર 6)ની 13મી યાદીમાં થયો છે. મંત્રીમંડળે કેન્દ્રીય જનજાતિય વિશ્વવિદ્યાલયની સ્થાપનાનાં પ્રથમ તબક્કા માટે રૂ. 420 કરોડની રકમ મંજૂર પણ કરી છે.
પ્રધાનમંત્રીએ લોકોને ‘મન કી બાત’ માટે સંદેશો રેકોર્ડ કરવાનો આગ્રહ કર્યો

પ્રધાનમંત્રી, શ્રી નરેન્દ્ર મોદીએ લોકોને ‘મન કી બાત’ માટે સંદેશો રેકોર્ડ કરવાનો આગ્રહ કર્યો છે. ‘નો રસપ્રદ પ્રયત્ન, જે અંતર્ગત તમે આ અઠવાડિયે ‘મન કી બાત’ કાર્યક્રમમાં જોડાઇ શકો છે. મેં કેટલાક સંદેશાઓ સાંભળ્યા અને તે અદ્વીતીય હતા. સંદેશાઓ ચાલુ રાખો. એમાંથી કેટલાકને આ રવિવારે કાર્યક્રમમાં સમાવામાં આવશે.’ તેમ પ્રધાનમંત્રીએ ટ્વિટ કરી હતી.
મંત્રીમંડળે ઇન્ટિગ્રેટેડ ગૂડ્સ એન્ડ સર્વિસ ટેક્સ (સુધારણા) બિલ, 2017ને મંજૂરી આપી

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે ઇન્ટિગ્રેટેડ ગૂડ્સ એન્ડ સર્વિસ ટેક્સ (જમ્મુ અને કાશ્મીરમાં લાગુ કરવા) વટહુકમ, 2017ની જાહેરાતને અને ઇન્ટિગ્રેટેડ ગૂડ્સ એન્ડ સર્વિસ ટેક્સ (સુધારણા) બિલ, 2017ને બદલે આ વટહુકમને સ્થાન આપવા કાર્યોત્તર મંજૂરી આપી છે. આ વટહુકમથી ઇન્ટિગ્રેટેડ ગૂડ્સ એન્ડ સર્વિસ ટેક્સ કાયદો, 2017, જેનો સંદર્ભ (આઇજીએસટી કાયદા) તરીકે કરવામાં આવે છે, એની જોગવાઈઓ જમ્મુ અને કાશ્મીર રાજ્યને લાગુ થઈ ગઈ છે. આ વટહુકમ 8 જુલાઈ, 2017ના રોજ બહાર પાડવામાં આવ્યો હતો અને હવે ઇન્ટિગ્રેટેડ ગૂડ્સ એન્ડ સર્વિસ ટેક્સ (સુધારણા) બિલ, 2017 સંસદના ચાલુ સત્રમાં રજૂ કરવામાં આવશે.
પ્રધાનમંત્રીએ શ્રી સુનિલ જૈનના નિધન અંગે દુઃખ વ્યક્ત કર્યુ

પ્રધાનમંત્રી શ્રી નરેન્દ્ર મોદીએ જાણીતા પત્રકાર શ્રી સુનિલ જૈનના નિધન અંગે ઊંડો શોક વ્યક્ત કર્યો હતો. પ્રધાનમંત્રીએ એક ટ્વીટમાં કહ્યુંઃ “આપ અમને વહેલા છોડી ગયા, સુનિલ જૈન. હું આપની કોલમ વાંચી નહીં શકું અને વિવિધ મુદ્દાઓ પરના આપના નિખાલસ અને ઊંડાણપૂર્વકના મંતવ્યો સાંભળી નહીં શકું. આપ આપની પાછળ પ્રેરણારૂપ કાર્યોની શ્રૃંખલા છોડી ગયા છો. પત્રકારત્વ આજે આપના દુઃખદ નિધનથી વધુ ગરીબ થયું છે. પરિવાર અને મિત્રોને સાંત્વના. ઓમ શાંતિ.”
પ્રધાનમંત્રી શ્રી 2જી નવેમ્બરે ગ્લોબલ ઇન્વેસ્ટર્સ મીટ ‘ઇન્વેસ્ટ કર્ણાટક 2022’ના ઉદ્ઘાટન સમારોહને સંબોધિત કરશે

પ્રધાનમંત્રી શ્રી નરેન્દ્ર મોદી 2જી નવેમ્બર, 2022ના રોજ સવારે 10:30 કલાકે વીડિયો કોન્ફરન્સિંગ દ્વારા ઇન્વેસ્ટ કર્ણાટક 2022ના ઉદ્ઘાટન સમારોહ, રાજ્યની વૈશ્વિક રોકાણકારોની મીટને સંબોધિત કરશે. આ મીટનો ઉદ્દેશ સંભવિત રોકાણકારોને આકર્ષવાનો અને આગામી દાયકા માટે વિકાસ એજન્ડા સેટ કરવાનો છે. બેંગલુરુમાં 2જીથી 4થી નવેમ્બર દરમિયાન આયોજિત ત્રણ દિવસીય કાર્યક્રમમાં 80 થી વધુ વક્તા સત્રો જોવા મળશે. વક્તાઓમાં કુમાર મંગલમ બિરલા, સજ્જન જિંદાલ, વિક્રમ કિર્લોસ્કર સહિતના કેટલાક ટોચના ઉદ્યોગ નેતાઓનો સમાવેશ થાય છે. આ સાથે, ત્રણસોથી વધુ પ્રદર્શકો સાથે સંખ્યાબંધ બિઝનેસ એક્ઝિબિશન અને કન્ટ્રી સેશન સમાંતર રીતે ચાલશે. ફ્રાન્સ, જર્મની, નેધરલેન્ડ, દક્ષિણ કોરિયા, જાપાન અને ઑસ્ટ્રેલિયા – જેઓ પોતપોતાના દેશોમાંથી ઉચ્ચ સ્તરીય મંત્રી અને ઔદ્યોગિક પ્રતિનિધિમંડળને લાવશે, તે દરેક દેશ સત્રોનું આયોજન ભાગીદાર દેશો દ્વારા કરવામાં આવશે. ઈવેન્ટનું વૈશ્વિક સ્તર કર્ણાટકને તેની સંસ્કૃતિને વિશ્વ સમક્ષ દર્શાવવાની તક આપશે.
પ્રધાનમંત્રીએ નેપાળના પ્રધાનમંત્રીની પ્રશંસા કરી

નેપાળના પ્રધાનમંત્રી શ્રી કે પી શર્મા ઓલી દ્વારા કોવિડ-19 ઈમરજન્સી ફંડમાં યોગદાન આપવાની કરેલી જાહેરાત બદલ પ્રધાનમંત્રી શ્રીનરેન્દ્ર મોદીએ તેમની પ્રશંસા કરી હતી. પ્રધાનમંત્રીએ જણાવ્યું કે, “પ્રધાનમંત્રી કે પી શર્મા ઓલી દ્વારા કોવિડ-19 ઈમરજન્સી ફંડ માટે એનપીઆર 10 કરોડના યોગદાનની કરવામાં આવેલી જાહેરાતની હું હૃદયપૂર્વક સરાહના કરું છું. આ કોવિડ-19 વિરુદ્ધ સાર્ક દેશોની સંયુક્ત લડાઈ માટેનો તેમનો સહયોગ અને પ્રતિબદ્ધતા દર્શાવે છે.”
પ્રધાનમંત્રી ઇન્ડોનેશિયા ઓપન સુપર સીરિઝ ટૂર્નામેન્ટમાં વિજય મેળવનાર ભારતીય બેડમિન્ટન ખેલાડી કિદામ્બી શ્રીકાંતને અભિનંદન આપ્યા

પ્રધાનમંત્રી શ્રી નરેન્દ્ર મોદીએ ભારતની બેડમિન્ટન ખેલાડી કિદામ્બી શ્રીકાંતને ઇન્ડોનેશિયા ઓપન સુપર સીરિઝ ટૂર્નામેન્ટમાં વિજય મેળવવા બદલ અભિનંદન આપ્યા છે. પ્રધાનમંત્રીએ કહ્યું હતું કે, “કિદામ્બી શ્રીકાંતને અભિનંદન. ઇન્ડોનેશિયા ઓપન સુપર સીરિઝ ટૂર્નામેન્ટમાં તમારા વિજય પર અમે ખૂબજ ખુશ છીએ.”
પ્રધાનમંત્રીએ રાષ્ટ્રપતિ પ્રણવ મુખર્જીનાં પસંદ કરાયેલા ભાષણોનાં ચોથા ખંડનું વિમોચન કર્યું

પ્રધાનમંત્રી શ્રી નરેન્દ્ર મોદીએ આજે રાષ્ટ્રપતિ પ્રણવ મુખર્જીનાં પસંદ કરાયેલા ભાષણોનાં ચોથા ખંડનું વિમોચન કર્યું હતું. આ પ્રસંગે પ્રધાનમંત્રીએ કહ્યું હતું કે, રાષ્ટ્રપતિ પ્રણવ મુખર્જીએ આપેલું માર્ગદર્શન તેમને અતિ ઉપયોગી પુરવાર થશે. તેમણે જણાવ્યું હતું કે, તેમની સાથે કામ કરનારને મારાં જેવો અનુભવ થયો હશે તેની મને ખાતરી છે. તેમણે રાષ્ટ્રપતિ પ્રણવ મુખર્જીને અતિ જાણકાર અને સરળ ગણાવ્યાં હતાં. તેમણે કહ્યું હતું કે, જ્યારે જ્યારે તેઓ રાષ્ટ્રપતિ પ્રણવ મુખર્જી સાથે સત્તાવાર બાબતોની ચર્ચા કરતા હતા, ત્યારે ત્યારે રાષ્ટ્રપતિ તેમને માર્ગદર્શન અને રચનાત્મક પ્રતિભાવ આપતા હતા. રાષ્ટ્રપતિનાં નેતૃત્વમાં રાષ્ટ્રપતિ ભવન ‘લોક ભવન’ બની ગયું હતું તેવું પ્રધાનમંત્રીએ ઉમેર્યું હતું. પ્રધાનમંત્રીએ જણાવ્યું હતું કે, તેમનાં કાર્યકાળમાં ઐતિહાસિક દસ્તાવેજીકરણનો ખજાનો મળ્યો છે. તેમણે આ પ્રયાસ બદલ રાષ્ટ્રપતિની ટીમને અભિનંદન આપ્યાં હતાં.
પ્રધાનમંત્રીએ ક્યૂએસ વર્લ્ડ યુનિવર્સિટી રેન્કિંગ્સ 2022માં ટોપ-200 પોઝિશન્સમાં સ્થાન મેળવવા બદલ આઈઆઈટી-બોમ્બે, આઈઆઈટી-દિલ્હી અને આઈઆઈએસસી-બેંગલુરુને અભિનંદન આપ્યા

પ્રધાનમંત્રી શ્રી નરેન્દ્ર મોદીએ આઈઆઈટી-બોમ્બે, આઈઆઈટી-દિલ્હી અને આઈઆઈએસસી-બેંગલુરુને ક્યૂએસ વર્લ્ડ યુનિવર્સિટી રેન્કિંગ 2022માં ટોપ-200 પોઝિશન્સમાં સ્થાન મેળવવા બદલ અભિનંદન પાઠવ્યા હતા. પ્રધાનમંત્રીએ એક ટ્વીટમાં કહ્યું, “@iiscbangalore, @iitbombay અને @iitdelhiને અભિનંદન. ભારતની વધુ યુનિવર્સિટીઝ અને સંસ્થાઓ વૈશ્વિક ઉત્કૃષ્ટતા પ્રાપ્ત કરે એ માટેના અને યુવાનોમાં બૌદ્ધિક સાહસને સહયોગ આપવા પ્રયાસો થઈ રહ્યા છે. https://pib.gov.in/
એક્સિમ બેંકના નિકાસ વિકાસ ફંડ દ્વારા ભારતથી ઈરાન માટે જનારી નિકાસો માટે નાણા ભંડોળ

પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રિમંડળની બેઠકમાં ભારતની એક્સિમ બેંક અને સેન્ટ્રલ બેંક ઑફ ઈરાનના નેતૃત્વમાં ઈરાની બેંકોના સમૂહની વચ્ચે સમજૂતીના ક્ષેત્રને વધારવા માટે મંજૂરી અપાઈ છે. આના અંતર્ગત ભારતથી ઈરાનને સામાન અને સેવાઓના નિકાસને 900 કરોડ રૂપિયાથી વધારીને 3000 કરોડ કરવા માટે નાણા ભંડોળ ફાળવાશે. આ પ્રક્રિયા નિકાસ વિકાસ ફંડ (ઈડીએફ)ના ઉપયોગથી પૂરી કરાશે. પ્રસ્તાવમાં બે કોન્ટ્રાક્ટની વ્યવસ્થા કરાઈ છે, જેમાં એસટીસી દ્વારા સ્ટીલ પાટાઓના નિકાસ અને ઈડીએફ અંતર્ગત પૂર્વમાં મંત્રિમંડળ દ્વારા સ્વીકૃત ચાબહાર ગોદી વિકાસ પરિયોજનાનો સમાવેશ છે. આ પ્રસ્તાવથી ભારત દ્વારા ઈરાન માટે કરાનારી નિકાસને પ્રોત્સાહન મળશે. આ પગલાથી રણનીતિક ભાગીદારી અંતર્ગત ઈરાનની સાથે ભારતના સંબંધો પ્રગાઢ થશે. ઉલ્લેખનીય છે કે નવેમ્બર, 2014માં ભારતીય એક્સિમ બેંક અને સેન્ટ્રલ બેંક ઑફ ઈરાનના નેતૃત્વમાં 07 ઈરાની બેંકો વચ્ચે સમજૂતી થઈ હતી, જેના અંતર્ગત ઈડીએફ હેઠળ 900 કરોડ રૂપિયાના સંબંધમાં ઈરાન દ્વારા ભારતથી સામાન અને સેવાઓ ખરીદવા માટે નાણા ભંડોળની વ્યવસ્થા કરાઈ હતી. 3000 કરોડ રૂપિયાની વૃદ્ધિથી એક્સિમ બેંક ઈરાન તરફથી સાર્વભૌમિક ગેરંટી પ્રાપ્ત કરીને સામાન અને સેવાઓના નિકાસના સંબંધમાં ઈરાનને ખરીદદાર ક્રેડીટ સુવિધા પ્રદાન કરવામાં સક્ષમ થઈ જશે. આનાથી ભારતીય કંપનીઓને ઈરાનમાં પોતાની ગતિવિધિઓ ચલાવવાનો અવસર મળશે અને ઈરાનની સાથે રોકાણ તથા વ્યાપારમાં વૃદ્ધિ થશે. આ પગલાથી ભારતમાં સહયોગી ઔદ્યોગિક ગતિવિધિઓનો વિકાસ તથા રોજગાર સર્જનમાં પણ ઘણી સહાયતા થશે.
પ્રધાનમંત્રીએ મહાત્મા અય્યનકાલીને તેમની જયંતી પર યાદ કર્યા

પ્રધાનમંત્રી શ્રી નરેન્દ્ર મોદીએ મહાત્મા અય્યનકાલીને તેમની જયંતી નિમિત્તે યાદ કર્યા છે. એક ટવીટમાં પ્રધાનમંત્રીએ કહ્યું, “ભારત મહાત્મા અય્યનકાલી જેવા મહાનુભાવોનું ઋણી છે. સમાજ સુધારણા અને ગરીબ લોકોને સશક્ત બનાવવા માટેનું તેમનું કાર્ય હંમેશાં પ્રેરણારૂપ રહેશે. તેમની જયંતી પર તેમને યાદ કરીએ.”
પ્રધાનમંત્રીએ વાયુસેના દિવસ પર ભારતીય વાયુસેનાને શુભેચ્છા પાઠવી

પ્રધાનમંત્રી શ્રી નરેન્દ્ર મોદીએ ભારતીય વાયુસેનાના સભ્યો અને તેમના પરિવારોને વાયુસેના દિવસ નિમિત્તે શુભેચ્છા પાઠવી છે. એક ટ્વીટમાં, પ્રધાનમંત્રીએ કહ્યું; "વાયુસેના દિવસ પર, હિંમતવાન હવાઈ યોદ્ધાઓ અને તેમના પરિવારોને મારી શુભેચ્છાઓ. નभः स्पृषं दीपम्' ના સૂત્રને અનુરૂપ, ભારતીય વાયુસેનાએ દાયકાઓથી અસાધારણ દક્ષતા દર્શાવી છે. તેઓએ રાષ્ટ્રને સુરક્ષિત કર્યું છે અને આપત્તિઓમાં નોંધપાત્ર માનવ ભાવના પણ દર્શાવી છે. "